Reykjavík 15. mars 2019

Umhverfis- og auðlindaráðuneytið,

Skuggasundi 1,

Reykjavík.

**Efni: Umsögn Þórarins Garðarssonar við drögum að lagafrumvarpi um breytingu á lögum nr. 60/2013 um náttúruvernd.**

Ég Undirritaður fagna framkomnu lagafrumvarpi og þeim umbótum sem þar eru á ákvæðum náttúruverndarlaga er varða almannarétt. Það er mikið grundvallaratiði fyrir útivistarfólk að almannarétturinn sé tryggður. Síðan Náttúruverndarlög voru fyrst sett árið 1956 hefur verið þrengt að þessum rétti við endurskoðun laganna. Útivistarfólk hefur talið þörf á að styrkja þennan rétt almennings á ný, ekki síst í ljósi þess það er farið að mæta hindrunum á ferðum sínum um náttúruna. Þegar ný náttúruverndarlög voru samþykkt á Alþingi 2013 styrktist almannarétturinn, en því miður var gildistöku þessara laga frestað. Áður en lögin tóku síðan gildi árið 2015 ákvað Alþingi að gera breytingar á lögunum og almannaréttarákvæðin voru færð aftur til fyrra horfs, eins og þau voru í lögunum frá 1999. Með lögunum fylgdi þó vilyrði um að almannaréttur yrði endurskoðaður þannig að réttur almennings til að njóta náttúrunnar yrði tryggður. Þetta frumvarp sem hér er komið fram felur í sér efndir á því vilyrði.

Með lögum þessum er rétthafa lands jafnframt tryggður réttur til að takmarka eða banna för manna um óræktað eignarland sitt í byggð þegar nauðsynlegt er að takmarka för og dvöl manna vegna nýtingar landsins eða til verndar þess.

Með vaxandi útivist hefur umferð um landið vaxið gífurlega og á sama tíma hafa komið til sögunnar landeigendur sem vilja takmarka eða banna umferð um landareign sína meira en áður hefur verið venja. Þetta hefur kallað enn frekar á skýra löggjöf þar sem hagsmunir beggja eru tryggðir.

*Athugasemdir við einstakar greinar*

18. gr.

Í fyrri lögum gátu menn túlkað þau þannig réttur landeiganda til að takmarka eða banna almenningi för um afgirt óræktað land væri því sem næst ótakmarkaður. Takmarkanir geta verið nauðsynlegar vegna nýtingar eða verndunar en mikilvægt er að í lagagreininni komi fram að takmarkanir skuli byggjast á því. Fram lagðar breytingar á þessari grein koma til móts við það, án þess að möguleikar rétthafa lands til að vernda hagsmuni sína séu fyrir borð bornir. Það þyrfti samt að skýra betur hvað telst falla undir nýtingu í þessu sambandi, en það er óþarflega opið til túlkunar eins og það er sett fram í drögunum.

Með síðustu málsgreininni í 18. Grein er stigið stórt skref í að koma í veg fyrir gjaldtöku fyrir aðgang að náttúrunni. Á vinsælum stöðum má gera ráð fyrir að það þurfi fjármagn til að bregðast við ágangi ferðamanna og hafa stjórnvöld stigið ákveðin skref í því á undanförnum árum í að tryggja fjármagn til þessa. Með þessari breytingu á 18. gr náttúruverndarlaga er raunar kveðið á um að fjármögnun þessara verkefna skuli ekki vera ákörðun hvers landeiganda fyrir sig og ósamræmdar innheimtuaðferðir.

24. gr.

Hér er gerður greinamunur á endurteknum skipulögðum hópferðum og tilfallandi ferðum einstakra hópa um landið. Þetta er rétthöfum lands mikilvægt því með þessu eru þeim tryggðir möguleikar að verjast ónæði sem verður þegar ferðaþjónustuaðilar gera út á náttúrufyrirbæri í eignalandi, án þess að réttur almennings til ferðalaga sé skertur. Það er mikilvægt að ágangur af völdum skipulagðrar ferðaþjónustu verði ekki til þess að réttur landsmanna til að ferðast um landið verði skertur. Breytingin þjónar hagsmunum útivistarfólks, landeiganda og náttúrunnar.

25. gr.

Með nýrri málsgrein í 25. gr. laganna fær Umhverfisstofnun á grunni þolmarkagreiningar möguleika á að setja fjöldatakmarkanir á tiltekið svæði. Í einhverjum tilfellum getur verið full þörf á slíkum takmörkunum. Leggja þarf ríka áherslu á að takmarkanir séu ávallt byggðar á vönduðum gögnum og ríkri þörf. Tryggja þarf útivistarfélögum umsagnarétt um slíkar takmarkanir.

29. gr.

Hér er sérstaklega tiltekið að réttur til að krefjast úrlausnar vegna ólögmætra hindrana nær einnig yfir hindranir í formi ólögmætrar gjaldtöku skv. 18. gr. Þetta er kærkomin viðbót við greinina og í samræmi við breytingu á 18. grein.

*Lokaorð*

Ég fagna þeim breytingum sem eru lagðar til í frumvarpinu og snúa að almannarétti. Náttúruupplifun og útivist er nátengd náttúruvernd og því er almannaréttur órjúfanlegur þáttur í lögum um náttúruvernd. Almenningur á Íslandi hefur góð tengsl við landið og náttúruna og náttúruvernd er almenningi kær. Mikilvægt er því að lög um aðgengi fólks að náttúrunni séu sanngjörn og takmarkanir byggi á rökrænum forsendum.

Virðingarfyllst

Þórarinn Garðarsson